Pa gee brief ná 11 jaar aan Jansen van VuurenGerhard Jansen van Vuuren in die hooggeregshof in Johannesburg (Foto: Anja van der Merwe, Maroela Media) “Soos dit die hof behaag, wil ek vra vir ’n maksimum vonnis sonder parool.” Só het wyle Andrea Venter (25) se pa, Dries Venter (71), met trane in sy oë vir regter Ian Cox vanuit die getuiebank gevra toe hy ter verswaring van sy dogter se moordenaar, Gerhard Jansen van Vuuren (41), getuig het. Jansen van Vuuren se voorvonnisverhoor het Woensdag in die hooggeregshof in Johannesburg begin. Hy is op 13 Junie skuldig bevind aan Venter se moord in 2011. Venter het tydens sy getuienis die trauma en hartseer beskryf wat Jansen van Vuuren, Andrea se gewese kêrel, vir die Venter-gesin veroorsaak het. Hy het hulle meegedeel hoe daar nie ’n dag verbygaan dat hy nie aan sy geliefde dogter dink nie. Venter het in die hof getuig hoe Andrea die eerste proefbuisbaba in Rustenburg was en dat sy as jong dame op pad was om nog groot mylpale in haar loopbaan te bereik. Sy het etlike maande voor haar dood by ’n ouditeursfirma in Fourways as rekenmeester begin werk en het pas ’n vennootskapsaanbod by dié firma gekry. Dries Venter op die getuienisbank terwyl hy die brief in die hof voorlees (Foto: Anja van der Merwe, Maroela Media) Sedert Andrea se dood het Venter en sy oorlede vrou se gesondheid daagliks versleg en moes hulle vir mediese behandeling gaan, getuig Venter. Volgens Venter het Annatjie só erg oor Andrea se dood getreur dat sy in 2016 weens ’n “gebroke hart” oorlede is. Venter het in Oktober 2020 net nadat Jansen van Vuuren aan Suid-Afrika van Brasilië uitgelewer is, ’n brief vir hom geskryf, wat hy toe Woensdag in die hof voorgelees het. Hy het agterna die brief aan Jansen van Vuuren se regsverteenwoordiger oorhandig. Jansen van Vuuren het in Mei 2013, vier dae voordat sy moordverhoor sou begin, na Brasilië gevlug. “Baie dankie dat jy ons met jou teenwoordigheid vereer. Jy weet wat jy gedoen het. Baie dankie nogmaals dat jy gevlug het. Die lang arm van die gereg het jou opgespoor,” lui die brief. “Jy is terug om die vonnis uit te dien wat jy verdien het toe jy Andrea vermoor het met jou knipmes. Nóg jy nóg jou ouers kan my en my vrou vergoed vir die moord op ons dogter. Ek wil jou hartlik verwelkom, want die tronk is die volgende plek waar jy vir jou daad sal boet. “My vrou is oorlede as gevolg van hartseer wat jy veroorsaak het deur Andrea dood te maak. Eintlik is jy ook verantwoordelik vir my vrou se dood.” Jansen van Vuuren het ná Venter se getuienis die beskuldigdebank betree en die Venter-familie om verskoning vir sy dade gevra. Lees Donderdagoggend in Maroela Media meer oor sy getuienis. Die staat het ook dr. Sheena Swemmer, die hoof van die sentrum van toegepaste regstudies by die Universiteit van die Witwatersrand (Wits) – wat ook ’n kenner in geslagsgebaseerde moord en vrouemoord is – geroep. Die staat skryf Andrea se moord aan geslagsgeweld toe en Swemmer getuig indien die hof tot dieselfde gevolgtrekking kom, kan dit ter verswaring van Jansen van Vuuren se vonnis dien. “Geslagsgeweld is ’n haatmisdaad en diskriminasie teen vroue, wat die regering op ’n daaglikse grondslag aktief bestry,” het Swemmer getuig. Ter versagting van Jansen van Vuuren se vonnis het Johanna Carina Wolmarans, ’n maatskaplike werker, getuig dat hy berou toon en gereed is om in die gevangenis gerehabiliteer te word. “Hy besef wat hy gedoen het en besef ook dat hy groot hartseer veroorsaak het,” getuig Wolmarans. Sy beskryf Andrea se moord as ’n geïsoleerde geval, wat volgens haar nie weer sal gebeur nie. Volgens Wolmarans het Jansen van Vuuren haar tydens konsultasie vertel van sy gebroke familie. “Hy moes die gewelddadige verhouding van sy ouers aanskou en sy suster het op 18 jaar haar eie lewe geneem. Ná sy ouers se egskeiding moes hy tussen sy pa en ma se huise beweeg.” Jansen van Vuuren se susterskind (16) het in 2010 ook homself om die lewe gebring. “Jansen van Vuuren het baie swaar gekry ná die selfdood van sy suster en susterskind.” Familielede het aan Wolmarans vertel dat Jansen van Vuuren ’n stil kind was, wat op sy plek was en nie aggressief voorgekom het nie. Volgens die familielede het hy die grond aanbid waarop Andrea geloop het. “Ek het die liefde van my lewe verloor deur my eie toedoen. Ek het ’n toekoms saam met Andrea gesien,” het Jansen van Vuuren aan Wolmarans vertel.